PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative pentru modificarea art. 40 din Legea nr. 41/1994 privind organizarea şi funcţionarea Societăţii Române de Radiodifuziune 
şi Societăţii Române de Televiziune, modificată prin Ordonanţa de Urgenţă 
a Guvernului nr. 71/2003 şi Legea nr.533/2003 


Propunerea legislativă pentru modificarea art. 40 din Legea nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune, modificată prin Ordonanţa de Urgenţă a Guvernului nr. 71/2003 şi Legea nr.533/2003 a fost transmisă Comisiei cu adresa nr. Pl.-x  869 din 13 noiembrie 2006.

Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci şi Comisiei juridice, de disciplină şi imunităţi. Până la data întocmirii raportului s-a primit aviz favorabil din partea Comisiei juridice, de disciplină şi imunităţi. Comisia a ţinut cont de avizul favorabil nr. 795 din 05.06.2006 emis de Consiliul Legislativ, precum şi de Punctul de vedere al Guvernului, nr. 1850/14.06.2006, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă,  face parte din categoria legilor organice. 
Propunerea legislativă a fost respinsă de Senat, în şedinţa din 9 noiembrie 2006, în calitate de primă Cameră sesizată.

Propunerea legislativă a fost dezbătută în şedinţele Comisiei din zilele de 6 şi 13 decembrie 2006 şi 15 ianuarie 2007. 

În conformitate cu prevederile art. 54 din Regulamentul Camerei Deputaţilor, republicat, la dezbateri a participat, din partea Guvernului, dl. Ioan Onisei, secretar de stat în cadrul Ministerului Culturii şi Cultelor.
Iniţiativa legislativă are ca obiect de reglementare modificarea art. 40 din Legea nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune, cu modificările şi completările ulterioare, în sensul exceptării persoanelor juridice de la plata taxei radio şi a celei de televiziune, dacă declară pe proprie răspundere că nu deţin receptor de radio sau de televiziune.
La lucrările Comisiei au fost prezenţi 17 deputaţi, din totalul de 21 membri ai Comisiei.

Raportul Comisiei a fost adoptat cu majoritatea voturilor celor prezenţi în sală în momentul votării ( 4 voturi pentru, 7 voturi împotrivă şi o abţinere).

Potrivit art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 

În urma dezbaterii, Comisia pentru cultură, arte, mijloace de informare în masă propune respingerea propunerii legislative pentru modificarea art. 40 din Legea nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune, modificată prin Ordonanţa de Urgenţă a Guvernului nr. 71/2003 şi Legea nr.533/2003.  Motivarea respingerii se întemeiază pe următoarele considerente:  

Raţiunea existenţei celor două societăţi ca şi fundamentul plăţii taxei radio/tv îşi găsesc reglementarea în art. 31 din Constituţie, care stabileşte dreptul la informaţie al cetăţenilor. La alin. (2) al acestui articol se prevede că “Autorităţile publice, potrivit competenţelor ce le revin, sunt obligate să asigure informarea corectă a cetăţenilor asupra treburilor publice şi asupra problemelor de interes personal.”  Serviciile publice de radio şi televiziune funcţionează tocmai ca o concretizare a obligaţiei statului de a informa în mod corect şi imparţial cetăţenii. În plus, prin aceste servicii, statul îşi îndeplineşte şi obligaţia prevăzută la art. 33 din Constituţie, care consacră un alt drept fundamental al cetăţeanului, cel al accesului la cultură.

Conform Expunerii de motive, persoanele juridice sunt tratate în mod discriminatoriu, ele având obligaţia plăţii taxelor indiferent dacă au sau nu receptoare radio, respectiv de televiziune, în comparaţie cu persoanele fizice, care beneficiază de scutire de la plata acestor taxe, în cazul în care declară, pe propria răspundere că nu deţin receptoare radio. Trebuie precizat că egalitatea în drepturi, prevăzută de art. 16 din Constituţie, nu este aplicabilă decât persoanelor fizice. În acest sens, textul de lege criticat de iniţiatori nu încalcă principiul constituţional al egalităţii în drepturi, întrucât nu reglementează privilegii sau discriminări pentru diverse categorii sau grupuri de cetăţeni aflaţi în situaţii identice. Textul de lege are în vedere o diferenţiere legitimă şi legală, fundamentată pe dreptul fiecărui cetăţean de a fi informat.  

